"DITSHWANELO TSA ME, MAIKARABELO A ME ditshwanelo tsa me, maikarabelo a me Molaotheo ke eng? Molaotheo ke molao o o kwa godimodimo kgotsa wa botlhokwatlhokwa wa Aforikaborwa. O tlhalosa gore puso e bopilwe jang le gore naga e tshwanetse go laolwa le go tsamaisiwa jang. Ka ntlha ya gore ke molao o o kwa godimodimo, ga go na melao epe e mengwe e e ka ganetsang Molaotheo. Melao e e ganetsang Molaotheo e tshwanetse go fetolwa mme ka dinako tse dingwe go dirwa melao e mentšhwa gore dikeletso tse di mo Molaotheong di ke di fitlhelelwe. Molaotlhomo wa Ditshwanelo mo Molaotheong o rekota ditshwanelo tsotlhe tse batho mo Aforikaborwa ba nang le tshwanelego ya tsone. Ditshwanelo tse di ka se kgone go fetolwa bonolo gonne di sireletswe ka tsela e e kgethegileng mo teng ga Molaotheo. Ditshwanelo mo Molaotlhomong wa Ditshwanelo gantsi di dirisiwa ke dikgotlatshekelo mmogo le melao ka ga ditshwanelo go tsaya tshwetso mo dikgetsing tse di ka ga ditshwanelo tsa botho. Molaotlhomo wa Ditshwanelo ke eng? Molaotlhomo wa Ditshwanelo ke lenaane la ditshwanelo tsa botho tse mongwe le mongwe a nang le tsone. O fitlhelwa mo teng ga Kgaolo 2 ya Molaotheo wa rona. Molaotlhomo wa Ditshwanelo ke motheo wa Molaotheo. Ditshwanelo tsa botho ke eng? Ditshwanelo tsa botho ke ditshwanelo tsa motheo tse mongwe le mongwe a nang le tsone, fela ka ntlha ya gore ke motho. Ga go tlhokege gore o di direle gore o nne le tsone gonne ga se tshiamelo e e fiwang ke motho kgotsa puso. O na le tsone go simolola ka motlha o o tsalwang ka one mme, di ka se tlosiwe."